देवेन्द्र सत्यार्थी (1908-2003) का रचना-कर्म वस्तुत: जीवन के लिए निर्धारित उसके लक्ष्य का ही हिस्सा था। उनके उपन्यास भी इसका अपवाद नहीं हैं। लोक गीतों के संकलन संचयन की प्रक्रिया में जहां-जहां वे भटके उन स्थानों के प्रति उनके मन में एक गहरा रागात्मक लगाव भी पनपा। उन्होंने उन क्षेत्रों की संस्कृति और मानवीय प्रकृति को भी समझने का प्रयास किया-गहरी संलग्नता और अंतरंगता के साथ। उनके अधिकतर उपन्यास सांस्कृतिक बहुलता के अन्वेषण के माध्यम से देश की आत्मा को ही समझने का एक उपक्रम जैसा है। 'रथ के पहिये' उन्होंने गोंडवाना क्षेत्र की गोंड संस्कृति को आधार बनाकर लिखा। इसी तरह 'ब्रह्मपुत्र' और 'दूध गाछ' क्रमश: असम और केरल की संस्कृति को केंद्र में रखकर, 'कथा कहो उर्वशी' उड़ीसा पर केंद्रित उपन्यास है। जबकि 'तेरी कसम सतलुज' पंजाब पर। अपने इस सांस्कृतिक अन्वेषण की प्रक्रिया में नदी संस्कृति की उनके लिए एक विशिष्ट भूमिका है। चाहे ब्रह्मपुत्र हो या महानंदा और सतलुज, ये एक ओर उनके लिए यदि मानव सभ्यता और संस्कृति के विकास का पर्याय रही हैं वहीं वे इन क्षेत्रों के वन-जीवन की रंगांरग और बहुवर्गीय छवियों का आईना भी रही हैं। देवेन्द्र सत्यार्थी के लिए इस नदी-सभ्यता का अर्थ है उससे जुड़ा विशाल लोक जीवन।